Pinkster geloof | ToekomsVenster
by Kariné Joubert | May 26, 2020 | Blog | 0 comments
Die trilogie, geloof, hoop en liefde is aan ons bekend. Paulus in sy bekende lied op die liefde besing die prominensie van liefde. Dit beteken nie dat die ander twee fasette, geloof en hoop, minderwaardig is nie. Die een is voorwaarde vir die ander. Die een vergestalt die ander. Die een gee geboorte aan die ander. Die een is nie sonder die ander moontlik nie.
Daar is nie sprake van geloof sonder hoop en liefde nie. Daar is nie sprake van hoop sonder geloof en liefde nie. Eweneens is daar nie sprake van liefde sonder geloof en hoop nie.
Jy kan nie een kies en die ander agterweë laat nie.
Geloof, Hoop en Liefde is nie 'n wenslysie nie. Dit is nie 'n inkopielys nie. Jy word deur al drie oorweldig. Die Heilige Gees doen dit in en deur jou.
Vandag dink ons na oor die eerste van hierdie trilogie. Pinkster-geloof.
Jy kan die twee begrippe eweneens nie van mekaar los maak nie. Die een veronderstel die ander. Die een is voorwaarde vir die ander. Daar kan nie 'n Pinkster ervaring wees sonder geloof nie. Daar kan nie geloof wees sonder Pinkster nie. Aangrypend en merkwaardig.
Geloof word as 'n vaste vertroue te midde van "nie sien nie" gedefinieer. Geloof is om te doen, te gaan en te handel net omdat Hy so gesê het. Geen sekuriteit nie. Soos Jesus vir sy dissipels sê, los die beursie, die rugsak en die sandale . Net jy, gaan, ek stuur jou, Ek sal voorsien. (Lukas 22:35)
Ons het geloof nodig in hierdie dae. Ek raak ontsteld wanneer viroloë projeksies profeteer. Ja, internasionale tendense en insette berei ons op die ergste voor. Beteken dit dat dit eweneens ons voorland in Suid Afrika moet wees.
Hier moet fyn nagedink word. Ek praat nie van onverskilligheid en traak my nie agtigheid nie. Die vraag is egter. Wie se woord het meer gesag?
Sjoe, dis nie maklike dinge hierdie nie. Mens worstel om te verstaan. Maar God is groter, heerliker en merkwaardiger as mense. Mag Hy ons bewaar.
Pinkster-geloof. Om te doen wat nou nodig is. Om ons gemaksones agter te los en die ekonomie te sien herstel. Om die massas honger mense versadig te sien. Om die dakloses beskerm te sien. Om die straatbewoners versorg te sien. Om die kinders getroos te sien.